Groep sluit jaar só af | Netwerk24
Groep sluit jaar só af
Deur Elretha Britz 07 November 2019 06:01
Take NoteFoto: Verskaf
Take Note, die Bloemfonteinse a cappella-groep, droom nie net nie, hulle voeg ook die daad by die woord. Dié mansensemble is reeds geregistreer vir die Wêreldkoorspele volgende jaar in België en niks gaan hulle keer om daaraan deel te neem nie. Herman Naudé, een van die koorlede, sê hulle samel reeds kliphard geld in vir dié uitstappie.
Maar eers verg die jaarkonsert Sondag (10/11) ál hul aandag. Die gehoor sal talle splinternuwe liedjies hoor, asook goue oues soos “And So It Goes” en “Can’t Hurry Love”, Afrikaanse liedjies en ’n Elton John-keurspel.
Die ensemble bestaan uit werkende jong mans met ’n liefde vir musiek, maar dit maak nie saak hoe lief jy vir sing is nie, dit bly ’n enorme taak om almal bymekaar te kry vir repetisies en natuurlik optredes, sê Naudé.
Take Note slaag al vier jaar lank daarin om nuwe repertorium te leer, gereeld op te tree en dit alles by hul werk en sosiale lewe in te pas.
Die groep het ook al in konserte saam met Corlea Botha, Jannie Moolman, Jennifer Jones en Bok van Blerk opgetree.
Die jaarkonsert vind om 20:00 in die Universitas-geloofsentrum in Strausstraat, Universitas, plaas. Die kaartjies kos R80 by die deur en is ook op www.phoenixpro.co.za beskikbaar.